정조 21년
丁巳八月十八日卯時上御華城洛南軒試射入侍時行都承旨趙鎭寬行左承旨洪仁浩行右承旨李益運行左副承旨金履翼右副承旨李勉兢同副承旨李基讓假注書具得魯曺錫中記事官吳泰曾金履永二提學沈煥之直提學李晩秀原任直提學徐龍輔原任直閣徐榮輔金祖淳南公轍檢校待敎沈象奎原任待敎李存秀以次進伏上曰下番翰林持命召傳諭於右相以來履永承命出上命書榻敎曰今日試射依內試射例爲之洛南軒親臨處所則試官內外使及堂上將官一員爲之東將臺則前外使及禿城中軍親軍衛別將內營將官二員進去命城內外武士試取於東將臺園底武士親臨試取上曰試官肅拜除之壯勇內使鄭民始外使徐有隣前把摠李格以次進伏上曰入格以一中以上擧行也命御將入侍御營大將趙心泰進伏上曰依俄傳敎擧行也仍命退上敎民始曰彼柳樹下陰翳處多有代射者云環衛哨官一人率鄕軍作門於柳樹傍以爲外打點好矣有隣請升旗上曰左議政入侍事遣史官傳諭出榻敎賤臣承命出傳與左議政蔡濟恭偕入進伏濟恭曰今番行幸已過二百餘里連日勞動聖體若何上曰一樣矣富平之於安山名雖四十里而殆近六七十里矣卿於中秋夜登西將臺云然否濟恭曰伊日夜登東將臺翌夜又登西將臺月色甚好矣上曰老人筋力無損於登陟耶濟恭曰非但將臺空心墩諸處亦爲登覽層梯迂回制度甚奇巧矣上曰此皆李儒敬所爲而俱是不緊用工處矣濟恭曰登其上便於覘賊亦不害爲城堞美制矣上曰內外營之制今則稍定頭緖而行宮墻垣尙未築成矣射畢落旗上曰南陽府使廣州判官振威縣令龍仁縣令陽城縣監入侍出榻敎賤臣承命出傳與南陽府使李景溟廣州判官金啓濂龍仁縣令丁遇泰振威縣令尹應鉉陽城縣監吳慶元偕入進伏景溟等以次奏職姓名上曰如有民弊其各陳達景溟曰待罪未久不能詳知而六千戶之民軍丁則爲五千人此爲可悶矣上曰軍丁之弊到處皆然誠爲難處矣啓濂等皆曰別無民弊矣上敎遇泰曰龍仁隨駕軍皆令作統知之耶鄕軍所在邑守許爾皆以此言及也命竝退出命益運書傳敎曰華城宿所旣進定一日今日亦已試射還宮日字以明日進定此意成送有旨於留都大臣益運曰明日還宮旣有命矣留都及留陣留營當送信箭矣仍請出信箭三上曰一箭足矣此等應行之例宣傳官皆不能知駭然甚矣舟師大將則想已來到津頭而亦以信箭一體分付益運曰畿邑守令元隨駕外來待者帶來下隷皆以無章標見捉於御史云此則似有闊狹矣上曰此則勿禁而御史所捉皆是鷗浦以前云此亦過矣仍命諸臣退出承史閣臣留待少頃御得中亭御射貫革五巡貫二中邊七中命畿伯御將皆入射心泰曰今日試記三中四分者爲三人而閑良爲一人矣招入塗墨出送上敎在學曰今番行幸過十邑金浦則蕩減舊還安山亦當如之而仁富以下諸邑當何以爲之耶益運曰南陽府使則以爲舊還之請減非筵奏事故不敢陳達於下詢之時云矣民始曰近來外邑有因傳敎停退條仍未捧條而竝稱舊還舊還名色亦甚不分明略略減給似好矣上曰還之取耗皆出於民取於民亦已多矣何靳減給舊還乎畿伯出去各邑實數考出以待也命諸臣退出還御推輿宅午時命內外使畿伯御將入侍上曰故相洪彦弼兩代墓在南陽今當致祭而盧守愼文集中有洪暹大夫人挽詞曰一德從三上台峻百年除六壽星尊其上句誰有記得者耶民始誦對上曰卿不以詩人自居而能如此此亦出於典考之學也仍命書傳敎曰故領議政洪彦弼自是士類爲世名臣其子領議政洪暹以直道雅望又躋上台年過懸車而其大夫人尙康旺恭惟貞敬大夫人天上難知世未聞一德從三上台峻百年除六壽星尊之句至入詩人之詠尙今傳誦兩大臣墓道遣承宣致祭地方官旣經承宣仍令受香進去又命書傳敎曰龍柏祠卽諸葛武侯胡文定主享配食之所而忠簡公尹棨以成仁之地從與享之異代一義令人激感地方官旣經承旨持此祭文宣讀行祭上曰墓陳防塞稍久矣而今欲許陳則何如耶民始曰今不可復許且關由戶曹然後始可許陳而誰敢以此上達乎上曰二直提學家大臣墳山亦有當入不入之陳云大臣墳山與他自別此則許之何如耶有隣曰曾亦聞知而甚悶然矣係是大臣墳山且以訟路賜祭恩出特例則恐無不可矣民始曰固知此家之切迫而法典所在則正一品墳山不過九十步其外則雖樵牧等事亦不許禁況此事須有告達之人然後方可施恩而旣非輦路所親覽處則無端自上施恩不成事例矣上曰卿言是矣如此處非但此大臣家則亦不可取捨矣民始曰今日犒饋武藝別監獨爲見漏云矣上曰御將出去一體分饋也物力則已令外別庫會減矣民始曰御供晝茶啖較之監司巡路所供太半不及而此又是自上會減者元非貽弊於主帥矣上曰留守判官廩俸之不能成樣姑舍支放之資每患不足云矣四都廣州稍裕耶有隣曰大同爲儲置田稅爲添餉故四都中廣州爲稍勝矣上曰京畿廳米移劃事果何如有隣曰此爲一千五百石米在華城得之亦幸而若自惠廳視之則直爲二千兩錢失之難堪若有從他區劃之道則大同依前上納似好矣心泰曰船馬貰已自華城取用矣上曰金浦軍丁自古爲難云何以爲然耶在學曰軍丁之難無邑不然實無變通之道故今番沿路詢問之下民人所對皆以舊初不爲言而亦不敢以軍丁爲言矣民始曰舊初不三字民雖至愚妄以爲言道伯豈敢筵達乎若以舊初不輒加蕩減則戶曹元帳付漸將見縮矣上曰卿言是矣舊初不登諸章奏不過三四十年矣今番訟路之詢問也民情多詐與楊抱之民頗異至若富平民黃白簽丁之說始因愚直而發終乃極口粧撰海曲之民尙如是矣上曰摠廳還餉之皆願不受最是難堪矣在學曰施惠中有還耗除除減處而如餉穀整理穀之類不可除耗矣上曰整理之穀初雖出於覃惠之意而還多之邑反有其害及今盡賣未知如何民始曰勿論此穀彼穀外邑穀簿之漸縮誠悶然若値歉歲民之賴活專係官穀而近來繡衣之歸陳邑弊輒以還穀爲言隨卽蕩減今幾無多矣畿民之不願摠還者亦皆歉歲請得非自官勒分而旣食之後又復如此矣上命書傳敎曰今因章陵展拜幸於一歲中再謁園寢而路出果川始興陽川金浦富平仁川安山廣州南陽水原凡爲十邑以吾民望幸之心豈容使之徒瞻羽旄晝站宿站召問邑中父老只過地方之邑召問邑宰或因民人之言付之道臣稟處或因守宰之奏許令廟堂回啓而金浦初當宿站於先朝甲寅之後民人等拔例另施陽川亦有蠲惠之擧而老人加資亦依筵敎施行舊還最久年條蕩滌富平安山舊還最久一年條蕩滌當年還耗特除仁川南陽雖曰輦路邑卽初見羽耗之地也所過處民人所負舊還之載於還簿者無論遠近令地方官抄出聚會民人曉諭後燒券始興果川廣州不可獨漏況有初過之處亦豈異同出還宮時輦路民人之所負舊還燒券依仁川南陽例爲之其中水原富平鷗浦亦爲初過之輦路而己酉以後民人等亦多偏勞舊還則焚券還耗則蕩滌以示特爲軫念之意輦路地方禾穀或有踐踏處令該道折給所出之數事令廟堂行會儒生應製校卒射放依昨年下敎擧行事亦爲分付在學曰今此蠲惠之澤普被十邑民情想必鼓舞而水原鷗浦之民亦蒙舊還焚券新還除耗之恩矣鷗浦乃是水原南陽接界之地而南陽地方亦入於今番輦路故敢此仰達矣上曰依爲之出擧條有隣曰行幸時本府吏屬之出入衛內者今春爲始頒給內營章標五十五箇使之擧行矣今番則以內營章標之所關不輕內使往復於臣以二十箇停當其言誠有意見而因此有掣礙者吏屬之衛內各處出入之數以各項差役言之雖令減省多至五十餘人而二十人佩持內營章標者外以無章標見阻於衛內揆以事勢不可不變通內營章標二十五箇外備局所頒衛內章標五十箇報備局取來竝與內營章標量其緊歇而分排則重事面備使喚之道似皆得宜故敢此仰達矣上曰依爲之出擧條上命竝退出少頃命他承旨與南陽府使入侍試射入格人皆令待令仁浩與南陽府使李景溟偕入進伏上曰依此別單啓下入格人皆招入以次頒賞出送也命本府判官率該官一一分給而米則五十所受十斗盛之一包以給而每包加入縮米二斗頒賞訖書下仁川富平南陽御製詩曰南陽府使奉往使黃運祚繕寫揭板於各邑兵曹判書李祖源進軍令而命南陽府使先退仁浩曰檢閱金履永訟路摘奸有所陳達者云矣上曰陳奏出擧條也履永曰陽川則一境地形灌漑不饒而水沈頻年陳荒相望而賦稅自如守令往往悶其白徵則或三分一分徵或折半徵或全數徵逐年靡常雖或有可以陳起之地片土纔理全稅移錄故人皆憚之莫利下手一陳之地永無復墾之期此爲大同稱冤之端民皆以改量爲願云故敢此仰達矣上曰仁政莫先於經界況民願若此云則尤豈可虛徐嚴飭邑倅擧行之意令廟堂分付道臣可也出擧條履永曰金浦則田稅之屬于陵復戶者陵軍自初濫捧轉成謬規一結所納平斗通量恰爲二十五六斗而亦皆精鑿民爲不便云故敢此仰達矣上曰令道臣嚴飭矯弊可也出擧條履永曰富平則虛卜白徵之弊與陽川大同而年前改量之時舊陳雖多蠲稅時起未免增卜卜數旣重民不堪當捨田不耕者多故陳田之稅徵出無處則分徵民間以充其數云民瘼之大者似無過此故敢此仰達矣上曰年前改量之有名無實該倅事極爲駭然令道臣指名狀聞更令時倅無敢推托使之從速擧行使小民得免白徵疊徵而若是下敎之後如渠有聲績之倅者萬一遲緩當加等嚴處以此嚴飭可也出擧條上敎仁浩曰城址及民家家垈給卜事廣州聲串北方面移屬事使新舊外使爛商以奏之意言及也仁浩退出至酉時命華城留守御營大將入侍上曰城址家岱給卜事其果聞之乎有隣曰聞御將言城址犯入結卜已爲懸頉於渠洑中不必更論以民家家垈言之公田所坐之稅自在勿論至於私田賭地如數備給於土主云矣上曰私田結數幾何心泰曰踏驗之前未詳其數而約爲十餘結內外矣上曰然則留守卽令踏驗後以其實數往復戶曹免稅也有隣曰雖免稅原土價當給之矣上曰從時價區處可也上曰廣州兩面劃屬事果何如有隣曰在華城誠好矣上曰兩面民人頗願屬云信然而民丁多寡亦何如云耶心泰曰軍丁的未知多寡而似爲千名內外至於民情則富饒之民必厭之而小民之遠不得達其情于官者當樂赴矣有隣曰御將謂以竝月谷面劃屬爲好云而臣於待罪廣州時見之此爲貧賤之面只有士夫故亦有許多弊端得之亦無益矣大抵此兩面在廣州大關得失在前松洞日用兩面劃屬後軍錢結米所捧者自朝家以本還上加分耗條給代之故民戶所受還穀比前稍多此甚難便今此兩面軍丁也結捧也還上也細細詳探其裏面然後從長稟處好矣上曰然則詳探更稟也大同米事更爲入量乎有隣曰俄者筵退後與惠堂多般商量而本府捧置大同條外更無着手處矣上曰數爲幾何有隣曰爲一千五百石矣上曰以此米及錢三千兩分排於留守判官則可以支過乎有隣曰然則足以措手矣上曰雖如是磨鍊猶未及廣留矣心泰曰如是措施則留守判官廩捧足以成樣而但一營公用條無所屬處此非細憂矣上曰所謂公用條果是何許名色心泰曰不可某某名色指的仰陳而一營軍務許多名色無非緊關臣之待罪時雖創設策應庫以備一營需用而歲入不過數千兩故將無以塗抹矣有隣曰前以此事屢煩警咳而凡百設施雖不統營支放等節視統營約以折半措處然後可以成大營門規度矣上曰向來統營新設之屯能善就云以此移屬則何如心泰曰聞將善就云誠甚多幸以此移屬非不好矣當初特命設屯爲統營救弊之道則統營事勢亦屬當念聞肅川補民垌外又設中垌周回甚廣今方次第起墾所收不些姑無屬處此卽其時邑倅自備築垌者故於官於民無所相關此若屬之華城則似好矣有隣曰此垌事臣亦聞之而本城近處若費數三萬兩或開梁或築垌則民蒙灌漑之惠公獲水利之稅而可期千餘包歲入云矣心泰曰非但無財力亦涉迂闊不可輕試矣臣之待罪時大有屯下已建屯舍設置屯屬使之管檢者蓋有所斟量而八達山西坪鑿一大渠而貯水則可使田有水城有澤矣又於八達門外上下柳川之間廣開堤堰引貯活水則亦爲城邑水口之關鎖亦可有助於地理而坪野水田之沾漑足以旱乾無慮故必欲設施而因財力不足有意莫遂矣上曰當入幾何有隣曰將過萬兩矣上曰無論此處彼處設屯一款從後更商而聞黃州設屯處數三浦民輩以其船泊處之見阻於築垌之後興訛造謗必欲破壞乃已云民習誠可痛必爲申飭俾之成就好矣心泰曰向因黃海兵使往復而知之黃牧方捉囚徵礪使之如前終築云矣上曰此處沈醬之節不可不留意矣心泰曰今年軍器已沈百甕醬而別庫所沈亦爲四五十石矣有隣曰臣於南城見之所謂千石醬盡成塵土便屬無用此蓋不爲分給而一沈之後任其奸僞故及其年久自然如此此亦不出分給之例一例抛置則又將如南城矣心泰曰臣爲是慮半留半分之意已成節目其若按而行之自可永久收效矣上曰初沈之後時時加鹽積久不廢則醬味豈不好耶有隣曰官沈之醬首尾如此未可必無弊責效終不如分給矣上曰華城城門欲仍留或開門則將何以擧行耶此當有一定之式問于該曹以入益運曰問於兵曹則以爲年前行幸時有留門之敎而其時則城未盡築故只以信箭仍留而今則城已完與前自別當依京城門例以標信及信箭擧行矣上命書傳敎曰城門留門當有定式定式前以信箭祗受於兵判又以令票令旗信箭送于外使處祗受後兵判與外使各以將校眼同開門後待出去之人出去還閉後還納事分付兵判及外使命竝退出承史侍衛權退